Majbrit Berlau (EL), 2005-04-28:
Jeg skal for god ordens skyld starte med at tilkendegive, at ordføreren for SF desværre ikke kan være her, men at SF støtter dette forslag, og det ligger jo helt i tråd med, at de er medforslagsstillere.
Det er et spørgsmål om, hvor og hvornår de gør det, og derfor er det helt uanstændigt, at vi ikke kan tilbyde de mennesker, der lever en så fattig tilværelse, et sted, hvor de kan indtage deres stoffer på en sådan måde, at det bliver mere sikkert for dem.
For det andet er det uværdigt i et velfærdssamfund at henvise mennesker i nød til gaden og til trappeopgangene.
Det er uværdigt for dem, men det er også uværdigt for de mennesker, der må se til, uden at de kan gøre noget.
Hvordan skal man som borger kunne hjælpe disse mennesker?
På Vesterbro har beboerforeningerne rettet flere henvendelser til Enhedslisten og andre partier for at få et sådant sundhedsrum, som forslaget lægger op til, og her er der tale om borgere, der er tæt på problemerne og vil være tæt på løsningerne.
Også BrugerForeningen af aktive stofmisbrugere har i mange sammenhænge gentaget behovet for et sundhedsrum og med henvisning til de udenlandske erfaringer argumenteret for, at det er absolut nødvendigt at oprette et sådant sundhedsrum.
Argumentationen om, at så stopper narkomanerne aldrig med at tage stoffer, er helt hen i vejret.
Hvis mennesker skal lægge deres liv om i en så voldsom grad som det at gå fra et liv på gaden til en tilværelse med fast bolig, arbejde og uddannelse, hvad vi alle sammen ønsker for dem, er det ikke det faktum, at de efter mange års liv under urimelige, usle forhold pludselig bliver tilbudt nogle nogenlunde ordentlige vilkår i et sundhedsrum, der holder dem fra at omlægge deres liv – tværtimod!
Netop det, at stofafhængige modtager en ordentlig behandling og et tilbud, hvor den stofafhængige mødes med respekt, kan være grundlaget for den dialog, der kan medføre forandringer i stofmisbrugerens liv.
Et andet argument, vi har hørt i debatten i dag, er, at det er en glidebane at oprette et så dant sundhedsrum – en glidebane, som vil gøre narkopolitikken principløs i Danmark og vil få narkotikaen til at florere frit mellem alle mennesker.
Det er selvfølgelig sat en lille smule ironisk op, men det gør jeg sådan set, fordi jeg synes, det er et fjollet argument.
De sundhedsrum, forslaget lægger op til, lægger på ingen måde op til en legalisering af narkotika.
Det ville Enhedslisten måske godt diskutere, men det er sådan set ikke det, forslaget her handler om, og derfor opfordrer jeg til, at man forholder sig til selve forslaget og ikke går ind i spekulationer om eventuelle forslag, som partierne bag forslaget også kunne finde på at fremsætte.
Vedrørende evalueringen, som Sundhedsstyrelsen skal udarbejde, vil vi opfordre til, at man i videst muligt omfang lægger sig op ad de evalueringer, der er foretaget i udlandet.
Jeg er vidende om, at man ikke rent umiddelbart og uden kritisk stillingtagen kan sammenligne resultaterne, men en vis grad af sammenlignelighed burde kunne opnås.
Det er ønskeligt at inddrage paralleller til erfaringer fra udlandet for at kunne bygge videre på en fælles viden med det formål at lære af hinandens erfaringer.